གཉིས་པ་འཆད་པ་ལ།རྣམ་འགྲེལ་ལས།དོན་རིག་གང་ཡིན་སོ་སོར་རིག།མངོན་སུམ་གང་འདི་ཉིད་དོ།།དེ་ནི་གང་གི་དོན་རིག་ཡིན།།དེ་འདྲ་ལས་ཡིན་འཁྲུལ་བར་འགྱུར།།ཞེས་གསུངས།དེའི་དོན་ནི་སེམས་ཙམ་པས་ཕྱི་རོལ་དོན་གྱི་ཡོད་པ་བློ་གང་གིས་རིག་ཅེས་དྲིས་པ་ན།དོན་སྨྲ་སྡེ་གཉིས་ཀྱིས།སྔོ་སེར་སོགས་སོ་སོར་རིག་ཅིང་འཇལ་བའི་མངོན་སུམ་གང་ཡིན་པ་འདི་ཉིད་ཡིན་ཞེས་ལན་བཏབ།དེ་ལ་སེམས་ཙམ་པས།དེ་འདྲའི་བློ་དེ་རྒྱུ་མཚན་གང་གིས་ཕྱི་རོལ་གྱི་དོན་རིག་པ་ཡིན་ཞེས་དྲིས་པ་ན།བློ་དེ་ཕྱི་དོན་དང་འདྲ་བ་ལས་དེ་རིག་པར་འཇོག་ཅེས་ལན་བཏབ།དྲི་ལན་དང་པོ་འཆད་པ་ལ་དོན་རིག་གང་ཞེས་པས་དྲི་བ་དང་།སོ་སོར་རིགམངོན་སུམ་གང་ཡིན་དེ་ཉིད་དོ།།ཞེས་པས་ལན་འཆད་ལ།དྲི་ལན་གཉིས་པ་འཆད་པ་ལ།དེ་ནི་གང་གི་དོན་རིག་ཡིན།།ཞེས་པས་དྲི་བ་དང་།དེ་འདྲ་ལས་ཡིན་ཞེས་པ་ལན་འཆད་པ་ཡིན་ནོ།།ཡང་དེ་དགག་པ་གཞན་ཞིག་ནི།སློབ་དཔོན་རྒྱན་མཁན་པོའི་རྗེས་འབྲངས་མང་ཆེ་བས།སྔོ་འཛིན་མིག་ཤེས་སྐད་ཅིག་གཉིས་པ་ཆོས་ཅན།སྔོ་འཛིན་མིག་ཤེས་སྐད་ཅིག་དང་པོ་གཟུང་དོན་དུ་བྱས་ནས་རྟོགས་བར་ཐལ།སྐད་ཅིག་དང་པོ་ལས་སྐྱེས་ཤིང་དེ་དང་འདྲ་བའི་ཕྱིར།དེ་དང་འདྲ་སྟེ།སྔོན་པོའི་རྣམ་པ་ཅན་དུ་མཚུངས་པའི་ཕྱིར་ཞེས་བཀོད་ནས་དགག་པ་མཛད་དོ།།མཁས་གྲུབ་ཊྰིཀ་ཆེན་ལས་གོང་དུ་བཤད་པ་དང་ཅུང་མི་འདྲ་བ་ཞིག་གསུངས་ཡོད།